text: 31-årig mand sigtes for at ville dræbe kvinde med kniv
  28 juni 2018 kl. 03.39
  En 31-årig mand, der onsdag blev anholdt i forbindelse med et overfald på en jævnaldrende kvinde i Storegade i Bramming, bliver torsdag fremstillet i et grundlovsforhør ved Retten i Esbjerg.
  Den 31-årige sigtes for forsøg på manddrab. Politiet mener, at han med en kniv forsøgte at dræbe en 31-årig kvinde på en adresse i Storegade i Bramming.
  Syd- og Sønderjyllands Politi modtog en anmeldelse om overfaldet onsdag klokken 12.15, og den 31-årige mand blev anholdt uden dramatik klokken 13.24 i kort afstand fra gerningsstedet.
  Den 31-årige kvinde, der blev kvæstet med en kniv, er indlagt på Sydvestjysk Sygehus i Esbjerg, men er uden for livsfare.
  Anklagemyndigheden vil begære dørene lukket ved grundlovsforhøret, der finder sted ved Retten i Esbjerg klokken 13.
  Politiet har ikke ønsket at oplyse noget om de to 31-åriges indbyrdes relationer eller et muligt motiv for drabsforsøget.
  
  